Iulian Dumitrescu rămâne sub control judiciar. DNA a prelungit măsura
- Mădălina Sfrijan
- 28 martie 2024, 14:52
Iulian Dumitrescu rămâne sub control judiciar pentru încă 60 de zile. Procurorii DNA au prelungit toate restricțiile impuse iniţial pe numele preşedintelui suspendat al Consiliului Judeţean Prahova. Fost prim-vicepreşedinte al Partidului Naţional Liberal, a este susținut pentru un nou mandat.
Iulian Dumitrescu nu scapă de controlul judiciar
Șeful suspendat al CJ Prahova este suspectat de luare de mită şi fals în declaraţii. DNA a decis prelungirea măsurii controlului judiciar în cazul lui Iulian Dumitrescu, începând de săptămâna aceasta, cu încă 60 de zile.
Fostul prim-vicepreședinte al PNL Prahova a fost plasat sub control judiciar începând din 1 februarie. Ordonanța emisă de DNA îi interzice să își exercite funcția de președinte al Consiliului Județean Prahova pe durata măsurii preventive.
Politicianul a contestat măsura
Șeful CJ Prahova, suspendat temporar din funcție, a contestat decizia în instanţă. Judecătorii au respins contestaţia. Pe lângă măsura controlului judiciar, DNA menține și restul restricțiilor impuse inițial pe numele său.
"Inculpatul Dumitrescu Iulian, cu ajutorul persoanei fizice de la pct. 3 (afin al lui Dumitrescu – n.r.) ar fi pretins, în perioada noiembrie-decembrie 2022, unui om de afaceri achiziţionarea, în schimbul sumei de 47.500.000 lei, a părţilor sociale deţinute de persoana fizică de la pct. 3 la o societate comercială, valoare supraevaluată faţă de valoarea reală a acestora, în legătură cu îndeplinirea atribuţiilor de serviciu ca preşedinte de Consiliu Judeţean (CJ) Prahova şi ar fi primit până în data de 04.12.2023, cu ajutorul celor 2 complici, suma totală de 16.210.000 lei. ", arată procurorii DNA.
Iulian Dumitrescu, susținut pentru un nou mandat
Recent, PNL Prahova a anunțat că îl sprijină pe acesta pentru un nou mandat la conducerea Consiliului Județean Prahova.
Politicianul a bifat două mandate de senator din partea PNL: între 2012 și 2016, ca senator de Călărași, și între 2016 și 2020, ca senator de Prahova. Înaintea alegerilor locale din 2020, acesta a preluat conducerea filialei PNL Prahova.
Totodată, Dumitrescu a candidat din partea PNL pentru Consiliul Județean Prahova în 2020, având sprijinul USR.